LidanRubinov/Halacha-QA huggingface dataset:
שאלה: בית מלון בשבת: בעזרת ה, אני עומדת להתחתן בעוד כחודש. החתונה יוצאת ביום חמישי ומיד לאחר מכן ארוסי רוצה לנסוע לבית מלון ולבלות בו את השבת. לי יש בעיה עקרונית עם השבת בבית מלון, אינני מצליחה להבין כיצד זה מותר, ואיך אפשר להתיר לעובדים שם לעבוד בשבת. זה נראה לי כצביעות, שאני שובתת ואחרים עובדים עבורי. אני הצעתי ללכת לצימר, אך הדבר לא יהיה כל כך קל לנו, מכיוון שלא יהיה לנו מספיק זמן וכוחות (מיד למחרת החתונה) להתארגן עם אוכל לשבת. אשמח לדעת מה ההיתרים ההלכתיים לבילוי השבת בבית מלון, ומעבר לכך, מצד האמת לאמיתה, מה נכון לעשות.
תשובה: יש מלונות דתיים שהכל נעשה למהדרין. העובדים לנים במלון ולא נוסעים אליו אין קבלה ויציאה בשבת הכל מופעל אוטומטית ללא כל בעיה הלכתית עובדי המלון מעונינים בעבודה זו על מנת להתפרנס. הם עובדים גם ביום שישי ובמוצאי שבת ולכן שכר שבת מובלע בשכר הכללי של ימות החול. כל זה הוא על פי ההלכה. מה שראוי לעשות הוא שכל מה שתעשו יהיה לרצון שניכם מבלי שאחד יכפה על חברו דבר.
שאלה: נרות חנוכה - זמן הדלקה וכיבוי: אנחנו עורכים מסיבת חנוכה בעבודה בכ"ה כסלו בשעות היום. האם אכן ניתן להדליק נרות חנוכה לכתחילה מפלג המנחה? (15:36) האם ניתן לכבות את הנרות בגמר המסיבה (מטעמי בטיחות), למשל חצי שעה לאחר השקיעה?
תשובה: אילו ניתן היה לצאת ידי חובה במסיבה הצעתך הייתה מתקבלת (בתיקון קל: הכיבוי יהיה חצי שעה אחרי צאת הכוכבים ולא אחרי השקיעה), אולם מקום המסיבה אינו ביתו של האדם ואי אפשר לצאת ידי חובה בהדלקה שם. משום פרסומי ניסא בעיקר לציבור שאינו מדליק בביתו יש המדליקים במסיבות אולם ללא הזכרת השם ויש להדליק אחר כך בבית עם שם השם.
שאלה: לאן לנסוע בירח דבש: אני ואישתי רוצים לצאת לירח דבש. בגלל התקופה כרגע באירופה אי אפשר לצאת כי גשום שם מאוד, וכבר תיאמנו תאריכים בעבודה שלנו לינואר. אישתי ממש ממש רוצה לנסוע לתאילנד והזמנו כרטיסים בלבד.אני לא רוצה לטוס לתאילנד אבל אישתי מאוד תתעצב ותעשה לי פרצופים בלי סוף. אני רוצה לבטל הטיסה גם מבחינת הטומאה שיש שם וגם כי הבנתי שאסור ללכת לדתיים למקום כזה ורציתי לדעת האם אסור בשום פנים ואופן לדתיים לנסוע למקום כזה, ואיך להגיד לאישתי לבטל?
תשובה: אין הבדל בין אירופה לתאילנד. אני מעריך שבשני המקומות יש טומאה ויש התמודדות איך להישמר ולא להידבק במחלה המדבקת של הפריצות ואי חיי קודש. נראה לי שבעיקר הקוד המוסרי הפנימי של האדם הוא מכתיב האם יחפש את המקומות הנקיים או שיתן לעצמו להיגרר. אני לא מכיר טוב את המציאות שיש בתאילנד כך שיתכן שיש דברים כל כך נוראים שפשוט אי אפשר להינצל מנפילות. בכל אופן הבית מחד מבוסס על ותרנות ונתינת מתנות הדדיות ומאידך מבוסס על כך שכל אחד אומר את דעתו בנחת בלי להסתיר אותה. תנהלו בינכם שתי שיחות. שיחה אחת שהיא שיחה שלא תדבר על הצד המעשי אלא רק שיחה שכל אחד ישמע טוב את בן זוגו וינסה להזדהות עם רצונותיו ועמדתו. בשיחה זו להתאמץ להיות סימפאטי כלפי עמדת הבן זוג. שיחה נפרדת - אחרת תדברו על מה עושים הלכה למעשה. לכל זוג יש מנגנונים איך לקבל החלטות. יש לכם נושא שמתרגל אותכם לחיים כיצד אתם מנהלים דו שיח פתוח ותומך. ותתרגלו בנוסף כיצד מקבלים החלטה בשניים שהם אחד. בהצלחה בחיים.
שאלה: רכישת שיח בעציץ: האם מותר לרכוש שיח בעציץ ממשתלה לצורך הצלה (כדי שיצל על חלון משמש שחודרת פנימה)?
תשובה: צריך לבדוק כיצד נעשתה פעולת ההשרשה של העציץ במשתלה ומתי. אם נעשה בשביעית בלא שמירת דיני שביעית, אין לרכוש עציץ במשתלה שלא נבדק שהכל נעשה כדין. אם הפעולות הם כדין אפשר להעביר להניחו להצללה בבית. בברכת התורה והארץ הרב יהודה הלוי עמיחי
שאלה: שמן זית בימי החשמונאים: שמן זית אינו מטמא בגוי מדוע לא השתמשו בשמן הזה?
תשובה: בבית המקדש מותר להדליק את המנורה אך ורק בשמן זית ולא בשום שמן אחר. היוונים טימאו את כל כדי שמן הזית שהיו במקדש חוץ מכד קטן אחד. גם שמן זית מקבל טומאה.
שאלה: חתונת כסף-מהי?: מהי בעצם חתונת הכסף? מהו המקור לכך? (מדוע יש מנהג לחגוג אותו?)
תשובה: למיטב ידיעתי, אין מקור יהודי לזה. מה שכן יש ביהדות, לציין את היום שבו אדם לגיל 60, 70, 80, ולעשות הודיה לה'. כפי שמסופר בסוף מועד קטן (דף כח.), שעושים מסיבה בגיל 60 שיוצאים מכרת, 70 שהגיע לזקנה ויצא ממיתה בידי שמים. יש על זה תשובה בספר מזכרת שיצא לזכרו של הרב הרצוג, שרוצה לומר, שהמגיע לגיל 70 יברך "שהחיינו", ואין צריך לומר ל80.
שאלה: פרעון זכויות, ישנו?: רציתי לשאול האם אדם שישנם דברים שמצליחים לו הרבה פעמים, ותקופות שהכל הולך טוב (למשל, הולך לו בטרמפים טוב, ולא רק טוב אלא יש מקרים שלא היה עולה על הדעת שטרמפ כמו שקיבל יזדמן לו כלומר יש לו סייעתא דשמיא גדולה). האם נפרעים לו מזכויות שיש לו על כך? ובכלל באיזה מקרים סיבות יורד לאדם זכויות שיש לו? אשמח לדעת מקור גם לתשובה.
תשובה: אינני חושב שיורדים לו זכויות כל עוד זה קורה בחוקיות הטבע, אולי מגיע לו. זכויות יורדות אם זקוק להצלה מיוחדת, שיעשה לו נס, ואז זה על חשבון דברים אחרים. הדברים מוזכרים בפרק שלישי בתענית לגבי אחד שרצה שיהיה לו נס.
שאלה: יריקה אחר נוצרים: שמעתי שלפי ההלכה אם עובר לידי כומר או נוצרי או עובד ע"ז אני צריך לירוק יריקה אחריו, האם זה נכון, ואם כן, מהו המקור?
תשובה: לא כתוב שצריך לירוק, אך יש שנהגו לירוק. היה בירושלים מישהו שירק, והמשטרה העמידה אותו לדין על זה. צריך לומר "ברוך שנתן ארך אפיים לעוברי רצונו" וזה מספיק.
שאלה: פנסיה לאשה: כיום אשה שבעלה נפטר (אפילו הם היו נשואים רק נישואים אזרחים) זכאית לאחוזים מסוימים מהפנסיה של בעלה (כמדוני 70 מגובה הפנסיה), שאלותי הם: 1. האם גם על פי ההלכה האשה זכאית לפנסיה של בעלה? 2. האם האשה שהתחתנה בנישואין אזרחיים וזכאית גם לפנסיה על פי חוק, זכאית לה על פי ההלכה?
תשובה: א- גם אשה הנשואה כדת וכדין לא יורשת את בעלה על פי דין התורה. ב- אומנם אם בחוזה שבין הבעל לחברת הפנסיה סוכם שהאשה תקבל את הכסף במצבים מסוימים, הרי שהולכים על פי הנאמר בחוזה. גם אם בחוזה לא סוכם מפורשות על הפנסיה של האלמנה, אך חוקי הפנסיה של המדינה מחייבים זאת הרי שהולכים על פי הנאמר בחוק, ובכגון זה נאמר "הכל כמנהג המדינה". לכן על פי ההלכה זכאית האשה בפנסיה לפי המקובל בקרנות הפנסיה. הרב חננאל פאטשינו
שאלה: לשון הרע בגמרא: בשבת קמ. כתוב: "אמר להו רב חייא בר אבין: בדידי הוה עובדא ואתאי שאילתיה לרב אדא בר אהבה ולא הוה בידיה. אתאי שאילתיה לרב הונא." האם אין בעיה בדברי רב חייא בר אבין, כאשר הוא אומר שרב אדא בר אהבה לא ידע לענות על שאלה שנשאל? ועוד, אם הוא קבל תשובה מרב הונא - איזה צורך יש בלומר דבר כזה, שלכאורה אינו רלוונטי?
תשובה: הוא רצה לומר שהשאלה כה קשה עד שרב אדא לא יכול להשיב עליה, אין כאן אפוא כל פגיעה ברב אדא.
שאלה: לפני עיוור בדברים המותרים: אני נוהג לאכול מוצקי חלב נכרי כפסיקת הרב, אולם הפוסק של חברי אוסר. האם מותר לי לכבד אותו במוצר המכיל אבקת חלב נכרי ו"לשכוח" לידע אותו על כך? בצורה דומה, האם יש דין "לפני עיוור" בלרקוד בשבת במקום שישנו ספרדי כי חשש שמא יכנס למעגל? שאלה נוספת הנגזרת מהתשובות הקודמות - אם המצב הוא להפך, והפוסק שלי אוסר לעשות משהו והפוסק של חברי מתיר, האם מותר לי לבקש ממנו לעשות את המעשה בשבילי (כגון השמת דברים על הפלטה בשבת במקרים שלספרדים מותר)?
תשובה: בעניין מוצקי חלב עכו"ם, כפי שנכתב בפעמים אחרות, לא שייך ההיתר של חלב עכו"ם. אך גם אם אתה נוהג לאכול אבקת חלב נוכרי וחברך לא, אל תכבד אותו כי בזה אתה מכשיל אותו. אין בעיה לרקוד, אדם שנותן אוכל המקבל סומך על הנותן אבל כאן מי שמקפיד שלא לרקוד, צריך להיזהר לעצמו והרוקדים לא צריכים לחשוש לזה. אם לך זה אסור אין לבקש מאחר שיעשה לך את זה.
שאלה: לנשק כיפה שנפלה: האם צריך לנשק כיפה שנופלת או שלא צריך ואם צריך אז למה?
תשובה: אין קדושה בכיפה אלא היא בגד שאנחנו שמים על הראש כדי שתהיה בנו יראת שמים, ולכן, אין צריך לנשק כיפה שנפלה.
שאלה: מה נכלל במעשר כספים?: 1. שאלתי הייתה האם ההוצאות ל-2 ילדי שלומדים בישיבה גבוהה הכוללים בנוסף לת חודשי קבוע לישיבות גם ת לביטוח לאומי, נסיעות ושוטף שאנו נותנים להם האם גם הם נכללים "בכספי מעשר"? 2. כמו כן שאלתי בנוסף לגבי ביתי שהינה נשואה ילדה. היא לומדת באוניברסיטה ובעלה לומד בכולל ואנו עוזרים להם בשוטף כולל, ת חודשי ח-ן פלאפון עזרה ברכב, האם גם כספים אלו נכללים "בכספי מעשר"?
תשובה: מעשר כספים מיועד לצורך מצוה. אם תרותמך מאפשרת לילדיך ללמוד תורה מותר לך להשתמש במעשר. באשר לרמת החיים קשה לתת תשובה מפורטת. מותר להשתמש במעשר לשמירת רמת סבירה אולם לא למותרות, לשיקולך.
שאלה: מעשר על צנוברים: בני בן ה-4 אוסף צנוברים מתחת לעצים ומכניס אותם גם לבית. 1. האם הם חייבים בתרומות ומעשרות? 2. אם כן, האם עליי למנוע ממנו לאכול ללא הפרשה?
תשובה: בדרך כלל הצנוברים הללו הם הפקר ופטורים מתרומות ומעשרות. אולם אם זה בחצר משתמרת צריך להפריש תרומות ומעשרות. בברכת התורה והארץ הרב יהודה הלוי עמיחי
שאלה: מזון בהמות בשמיטה: מזון בהמות, הנקרא בליל, מבוסס על גידולי שדה ופירות (חלקם לעיתים ערלה). גם אם גידולי השדה הם רב-שנתיים הרי הם אסורים כספיחין. האם מותר להנות מחלב בהמות שהואבסו בפירות שביעית?
תשובה: בהמה שאכלה ספיחין או פירות קדושת שביעית, אין החלב נאסר ואין בו קדושת שביעית. (עיין ש"ך סי' ס ס"ק סד). בברכת התורה והארץ הרב יהודה הלוי עמיחי
שאלה: פירות מהעץ של שכני: בשכונתנו, בחצרו של כל אחד יש עצי פירות שנוטות מעבר לגדר ולכל עובר ושב הרוצה להושיט ידו ולקחת הפירות אין מעכב. אלא שבשנים כסדרן שייך עניין גזל וגם דרך ארץ שקדמה לתורה שאין לקחת מה שאינו שלך. אך בשנה זו דייקא מה הדין, לקחת משום הזכות שמזכה לנו התורה בשדה הזולת או להמשיך לשמור על הדרך ארץ ולא להתיר לעצמי לקחת מה שאינו שלי? (לרבות העיון שקיימות שתי דיעות, אם אפקרנהו מלכא או הרי בעלי הבתים לא חשבו להפקיר את העץ הנמצא בגנתם?)
תשובה: גם בשביעית מהראוי לבקש רשות מבעל הבית לאכול פירותיו, כפי שכתבו הראב"ד ותוס' שאנץ, הובא בשבת הארץ פ"ו הט"ו. על כן יש להמשיך בדרך שנקטתם כל השנים לבקש רשות. בברכת התורה והארץ הרב יהודה הלוי עמיחי
שאלה: שביתת המורים : בדברים שפרסמת בגליון "בשבע, תחת הכותרת "לא לעקוף את התורה" כתבת: "מלכתחילה היו המורים הדתיים צריכים שלא ללכת כפתאים אחר המנהיגות החילונית אלא לדרוש שבית דין חשוב.יבדוק את מצב המורים וההוראה " מכיוון שמדובר בהלכה למעשה ברצוני לשאול: 1. לאיזה בית דין הכוונה, מי אמור לשבת בו? 2. מדוע בית דין זה טרם התכנס, האם מחכים לפניה ממשהו, הרי עיצומים ושביתות נמשכים במערכת החינוך כבר זמן רב?
תשובה: א. ארגון המורים הדתיים היה צריך לפנות לבית דין, ואם אין בית דין שמקובל עליו, היה צריך לבקש משלושה מגדולי הרבנים המקובלים על הציבור הדתי להתכנס ולדון בשאלה. ב. כי ארגון המורים לא פנה ולא ביקש.
שאלה: דומה לכלב האוכל בשוק: קראתי שמי שאוכל ברחוב דומה לכלב האוכל בשוק והבנתי שגם מי שאוכל במסעדה נחשב לאחד כזה, האם זה נכון? ובכלל כיום זה דבר די מקובל לאכול במסעדות מה שאולי לא היה מקובל פעם, אז האם הדין הזה עדיין תקף לימינו? והאם כשיש מושבים גם בתוך המסעדה וגם מחוץ לה יש הבדל בזה?
תשובה: האוכל במסעדה לא נכלל בזה. מי שאכל ברחוב אלו אנשים לא מכובדים, וזה נחשב להתנהגות לא מכובדת. היום לא מקובל לראות בזה תופעה שלילית.
שאלה: טיפול בבעלי חיים כאמצעי טיפול: במעון אצלנו ביישוב, הכניסו טיפול בבעלי חיים פעם בשבועיים, מתוך מטרה לחזק את הילדים מבחינה נפשית (התמודדות עם פחדים, העלאת בטחון עצמי וכו ). וראיתי פה שאומרים שזה לא טוב מבחינה רוחנית. רציתי לשאול האם ראוי להימנע מכך?
תשובה: על פי החכמה הפנימית יש בעיה שילדים קטנים יתעסקו עם בעלי חיים טמאים. אין בזה איסור ממש, אבל זה לא ראוי.
שאלה: כשרות בבית ספר חילוני: אני עובד בבית ספר לא דתי בכפר אורנים, האם מותר לי לשתות משקה חלבי חם בכוסות שבחדר המורים?
תשובה: לא מסתבר שכוסות שתייה בלעו בשרי. אך כיון שהכוסות לא הוטבלו יש בעיה, אם אתה יכול לדאוג להטבלתם, מה טוב. ואם לא, תבקש או תדאג לכך שיהיו שם כוסות חד פעמיות.
שאלה: היתה לי חברה.: אני בן 16.5 והייתי בקשר טוב עם בת אחת, לפני כשנה זה התחיל ורק התחזק. ניסינו להפסיק מספר פעמים אבל לא הצלחנו. לכן ניסינו גם לצמצם את כמות הדיבורים-בהתחלה הצלחנו אך לאחר שבוע נשברנו שוב. אנחנו מאוד אוהבים אחד את השני והחלטנו שבבא הזמן גם נתחתן, אבל כרגע נפרדנו. אנחנו גרים קרוב אחד לשני ומן הסתם ניפגש המון. נפרדנו רק השבוע ועד עכשיו ממש קשה לי ואני מניח שגם לה. אני מפחד שעד החתונה כבר לא יהיה קשר בינינו ונתבייש אחד מהשני, ואני באמת רוצה להתחתן איתה והיא איתי. דרך אגב, אנחנו די דוסים ושומרים נגיעה, בקשר שלנו היו בערך שלוש פגישות מתוכננות, וכמעט אף-אחד לא ידע על הקשר הזה. מה לעשות? לחזור להיות ביחד אבל לצמצם את כמות הדיבורים (היה זמן שדיברנו כל יום) או לא להיות בקשר עד שיגיע הרגע הראוי להתחתן?
תשובה: טוב מאד שהחלטתם להיפרד. עתה כל אחד מכם צריך להשקיע בעצמו. לא טוב שתתפתחו כשאתם תלויים אחד בשני. עדיף שתהיו מרוכזים בהתפתחות האישית וכך תעלו מעלה מעלה. אל תפסידו את השנים הנפלאות האלו בקשר שאי אפשר לפתח אותו בעת הזו. אתם תכרתו ברית שאתם מתחייבים אחד לשני שכשיגיע העת להקמת בית האדם הראשון שתבדקו הוא אחד את השני. עכשיו אתם צעירים ולא יכולים לשפוט נכון האם אתם מתאימים אחד לשני. אולם מאידך התחושה הפנימית היא גם משהו חשוב שמעיד על כך שאולי אתם מתאימים. לכן הצעתי שאתם תקבלו על עצמכם שהראשון שירצה לחדש את הקשר בבוא העת יודיע על כך לחבירו ואז תבדקו ואז תחליטו.
שאלה: בגדי ילדים עם ציורי בעלי חיים: האם ישנה מניעה בכך שדמויות של חיות, כגון, דובונים,אפרוחים,חתולים וכו יופיעו על בגדי ילדים, והאם חל איסור על ילדים לשחק עם בובות בצורת חיות?
תשובה: אין בזה איסור, אך זה לא ראוי. מסופר על החתם סופר, שכשהובילו אותו לחדר כיסו את פניו כדי שלא יראה דברים טמאים. זה משפיע בפנימיות על נפשו של הילד, על עדינותה ואצילותה. אך מה שטהור, כגון אפרוחים אין בעיה.
שאלה: עלי כרוב של שמיטה למינקת: האם מותר למינקת לשים עלי כרוב של שמיטה להורדת גודש חלב?
תשובה: השאלה היא האם העלה נפסד בכך שהונח לטיפול רפואי, שהרי ההנחה לא פוסלת את הכרוב מאכילה אלא שיש מאיסות טבעית שאנשים נמנעים מלאכול עלים אלו, לא מכיוון שהם נפסדים אלא שהם רגישים ואינם רוצים לאכול. ולכן אם העלה לאחר השימוש יאכל אין כאן הפסד, אולם אם לא יאכל אלא יזרק נראה שאין להתיר. בברכת התורה והארץ הרב יהודה הלוי עמיחי
שאלה: מילה לבן של גויה: יהודי נשוי לרוסיה שהיא גויה נולד להם בן והמילה אמורה להיות ביום שבת, וברור לנו שאי אפשר לעשותה בשבת. האב הלך למוהל והלה אמר לו שהוא מוכן למול בלי ברכות אבל האב מתעקש ורוצה שהמילה תהיה עם ברכות לפי הסדר הרגיל ואם לא הוא יפנה למוהל רפורמי, הוריו מתביישים בו. אם כן, מה ניתן לעשות במקרה דנן על מנת שכולם יהיו מרוצים ולא יפנה למוהל רפורמי? אם יהיה בדעתה להתגייר גם הילד יצטרך להתגייר ואז יצטרכו לעשות לו הטפת דם ברית, האם זה מספיק שהרי קבלת עול מצוות לא שייך בגינו כיון שהוא עדיין תינוק?
תשובה: יש על זה תשובה של הרב קוק בספר "משפט כהן", שלא למול כלל מי שאינו יהודי אלא אם כן זה לצורך גרות. באותו יום שיטבילו אותה לגרות, ימולו אותו לשם גרות. אין מה לעשות בעניין זה, למרות שיפנו למוהל רפורמי. זה כמו שאדם יאמר לחבירו אם אתה לא תיסע בשבת, אני אקפוץ מהגג.
שאלה: פסיקת הלכה על ידי ילד: 1. אני בן 14 ובכיתתי מחשיבים אותי כעין רב ופוסק, אינני רוצה להתגאות אבל אני באמת לומד יחסית הרבה (גמרא, ראשונים, אחרונים, שו"תים), האם אני רשאי להורות להם הלכה, מבלי שעשיתי עדיין סמיכה לרבנות? יש לציין כי אני גורם להם חיזוק הלכתי-אמוני בדבר. 2. אני לומד לסמיכה לרבנות מתוך אתר ישיבת "ברכת משה", האם אני יכול להיבחן בגיל זה (פחות מ-18)?
תשובה: תגיד להם שיסתכלו בספר מסויים, להורות הלכה זה נראה לי קצת פזיזות.
שאלה: גדר מלאכת הוצאה: ראיתי בספר טוב רא"י - דף ב או ג - ד"ה בענין עקירה והנחה העקירה וההנחה לגבי הוצאה נחשבים לתנאים מכשירים וגוף המלאכה היא עצמות (עצם) ההוצאה מרשות לרשות, ונפקא מינה דמוציא כלאחר יד שפטור, הוא דוקא שגוף ההוצאה נעשית כלאחר ידו, אבל אם רק העקירה וההנחה נעשית כלאחר ידו אם ההוצאה נעשית כדרכה, חייב משום מלאכה גמורה. האם הכלל הזה תקף לעוד תנאים למלאכה, כגון, שניים שעושים או כוונה למלאכה? האם יש פירוק לפרטיו של מעשה המלאכה גם במלאכות אחרות?
תשובה: לא נראה לי שתהיה נפקא מיניה לשניים שעשאוה, כי סוף סוף העקירה וההנחה לא נעשו על ידיו. אין להקיש ממלאכת הוצאה למלאכות אחרות. חקירה דומה לזו של הרב זצ"ל ידועה בשם ר' חיים מבריסק והוא מבחין בין הוצאה מרשות היחיד להעברה של ד' אמות ברשות הרבים, ומתרץ בכך קושיה על הרמב"ם מכתובות לא.
שאלה: הפסקה ארוכה בין ישתבח לקדיש: אנשים פחות ממניין שהתחילו פסוקי דזמרה על דעת שיגיעו עוד אנשים עד ישתבח ויהיה מניין אבל בסופו של דבר לא היה מניין ואותם אנשים ממתינים למניין הבא (שיהיה כשעה אחר כך). האם מותר להם לדבר בין פסוקי דזמרה לישתבח במניין הבא, והאם כשאמרו ישתבח מותר להם לדבר?
תשובה: אין לדבר, אפשר לעיין בספר עם העיניים. גם אם אמרו ישתבח הדין אותו דבר.
שאלה: עבודה בחברה שאינה שומרת שמיטה : אשתי עובדת כשנתיים, בחברה שמוכרת פירות, ירקות ופרחים לחו"ל. החברה קונה את הסחורה גם ממגדלים בארץ וגם ממגדלים מחו"ל. מעט מאוד מהסחורה שנקנית בארץ נמכרת בארץ. החברה עובדת עם חקלאים יהודים וערבים. מקום גידולי החקלאות הוא כל הארץ. החברה לא בודקת האם למגדלים יש או אין היתר מכירה וגם לא עניין אותם לטפל בנושא מבעוד מועד. תפקיד אשתי בחברה: עבודה משנית בחצי משרה בתמיכה טכנית במחשבים ובתמיכה בתוכנה שעושה את הדוחות ואת החשבוניות. היא לא עבודת מול הלקוחות או במכירה עצמה. שאלתנו: אשתי, ברוך ה ובמזל-טוב בחופשת לידה. אותה היא צריכה לסיים בקרוב. האם מותר לה להמשיך לעבוד בחברה כזאת בשנת השמיטה ובשנה שאחריה, ואם מותר לה לעבוד בחברה כזאת, מה הדינים העיקריים שמהם היא צריכה להיזהר?
תשובה: מכיון שאשתך עוסקת רק בתמיכה טכנית אינה נחשבת למסייעת לדבר עברה ויכולה להמשיך בעבודתה.
שאלה: שיח פסיפלורה ותיק: לגבי שיח פסיפלורה ותיק.(מעל 3 שנים). האם כאשר קוטפים ממנו פירות צריך לחשוש שמא גדל בתוך השיח הותיק שיח חדש צעיר שענפיו התערבבו בענפי השיח הותיק ולכן יש חשש שפירות אלה עורלה?
תשובה: אין לחוש שמא יצאו ענפים חדשים מתחת לקרקע, שהרי ענפים חדשים בעץ עצמו אין בהם שאלה של ערלה, על כן ממה שנמסר לי על ידי אגרונומים אין צורך לחוש לענף קרקע חדש. בברכת התורה והארץ הרב יהודה הלוי עמיחי
שאלה: בגדים לבר מצוה: האם ראוי מתאים לבר מצוה ללבוש חליפה לבנה בחגיגת הבר מצוה שלו עם המשפחה והחברים? הורי סבורים שאין זה מתאים משום שכך אינו מתלבש בן תורה.
תשובה: נכון, זה לא מתאים שילד ילבש בגד לבן, זה נראה משונה. צריך להתלבש בצורה טבעית, כמו שלובש תמיד.
שאלה: הכשרת בשר על האש: 1. האם מותר להכשיר בשר (סטייק) על האש? 2. אם כן, האם צריכים למולחו? 3. האם חייבים למלוח כבד כשמכשירים צולים אותו?
תשובה: 1-2. כן, רק למלוח אותו קצת. 3. לפי שיטת חכמי ספרד - לא, לפי שיטת יהודי אשכנז נוהגים למלוח ולשים על האש.
שאלה: מיחזור בקבוקים: האם זה חטא לא למחזר בקבוקי פלסטיק, הרי אם לא נמחזר את זה זה יפגע בכדור הארץ?
תשובה: אין בזה חטא. אך ראוי למחזר.
שאלה: קריאה בספרים חיצוניים: ברצוני לדעת האם מותר לקרוא בספרים חיצוניים כדוגמת בן -סירא ואחרים? (אני מודע לדעות חלוקות בקרב ח )
תשובה: מותר, מבן סירא אפילו מובאים דברים בתלמוד. זה לא ספרים נגד התורה, זה כמו ספר מקביל למשלי שלנו.
שאלה: שותפות עם מחללי שבת: אני שותף בחברה קבלנית לשיפוצים, כבר עשר שנים. לאחרונה שותפי הלא דתי הכניס את העסק שלנו לשותפות עם מסעדה לא כשרה המחללת את השבת. כיצד עלי לנהוג? נהגתי בפזיזות וללא מחשבה כשיכולתי לא להסכים לכך, אולם ההשקעה הכספית וחתימת העיסקה כבר בוצעו, ומדובר במעל למליון ש"ח. כיצד עליו לנהוג?
תשובה: להישאר ולהרוויח מהעיסקה הזו וודאי שאסור, לא יתכן שתיתן יד להאכלת נבילות וטריפות תנתק את השותפות שלך ביחס לאותה עיסקה, אם אפשר שיחזירו לך   יפצו אותך על הכסף שלך שצורף לעיסקה, או שתפסיד את הכסף הזה ולא תהיה שותף ברווחים מעיסקה זו.
שאלה: התנהגות שליח ציבור בקדושה: כיצד צריכה להיות ההתנהגות של שליח ציבור במהלך הקדושה, האם להמתין לכל הציבור שיסיימו את "קדוש, קדוש." ואז לחזור על כך לבד כדי שישמעו אותו או כדי להוציא את אלה שאינם יכולים לענות או לומר יחד עם הציבור, אף על פי שלא ישמעו אותו? האם הדבר קשור למנהגים, היות וראיתי את שתי התנהגויות אלה?
תשובה: צריך לחכות שהציבור יאמר, ואז לחזור מתחילת הפסקה עד סופה. אני חושב שזה תלוי במנהגים.
שאלה: דין השבת אבידה: שלחתי בעבר שאלה על השבת אבידה במוסד בו אני מתגורר והתשובה שקבלתי היא: שמצוות השבת אבידה מחוייב האדם מישראל לעשותה בחינם, אלא אם כן, בעת שהוא משיב את האבידה יש לו הפסד ממוני. ובכל זאת - האם אין דין דומה ל"עזב תעזב ע-מ-ו" - אם לו לא אכפת למעשה, למה שאני אצטרך לכבות בכל פעם אורות ומזגנים, כשאין על כך אפילו הכרת טובה?
תשובה: אכן בגמרא כתוב: "הלך וישב לו ואמר הואיל ועליך מצוה אם רצונך לפרוק פרוק-פטור" (ב"מ לב). מכל מקום לעניות דעתי אין זה דומה למקרה שאתה שואל עליו,כמו שבארתי. דבר נוסף,נראה שאתה משיב אבידה גם להורי התלמידים במוסד (ולא רק להנהלה),שהרי תחשיב עלות שנת הלימודים מורכב גם מהוצאות השנה הקודמת,ובחסכון בחשמל הורדת את סך ההוצאות של השנה.וממילא ירד הת בשנה הבאה. הרב יהודה אודסר
שאלה: להציע את עצמי לבחורה: אם אני נמצא במקום מסויים ואני רואה שם בחורה שלפי המראה שלה היא דתיה והיא מוצאת חן בעיני, האם מותר לגשת אליה ולהציע את עצמי או שעדיף לשלוח מישהו שידבר איתה אם יש בנמצא או שבכלל כל הדבר זה לא צנוע ולא ראוי?
תשובה: אין זו הדרך להכרות. אם ראית בחורה שמצאה חן בעינך מבחינה חצונית רשאי אתה להתעניין עליה ולשמוע האם היא מתאימה למה שאתה מחפש. ואז תוכל לפנות אליה ולומר לה שאתה בררת עליה. ואתה היית מבקש להציג את עצמך לפניה ולהציע שתפגשו. ואולי גם זה עדיף לעשות על ידי מישהו אחר.
שאלה: לימוד ילקוט יוסף: האם לימוד בספר ילקוט יוסף (קיצור-שולחן-ערוך) נחשב כלימוד בשולחן ערוך? (אחרי הכל הספר מאורגן כשולחן ערוך). האם נכון הדבר שצריך אדם יהודי ללמוד ביממה תורה, נביאים, כתובים (תנ"ך), משנה, גמרא, הלכות, אגדות ומוסר?
תשובה: כן. אם אדם יכול לעשות כך וודאי שזה ראוי, אך למעשה זה לא מקובל לעשות כך, אי אפשר בפעם אחת לפצל את עצמו כל כך. אי אפשר ללמוד ביום אחד את הכל. כדי לצאת ידי כל השיטות אז בבוקר, אנחנו אמרים את פרשת הקרבנות, משניות. התוספות כותבים שהלומד גמרא, נחשב גם כלומד מקרא כי לפעמים אומרים פסוקים.
שאלה: קשר באמצעות האינטרנט: אני ילדה בת 17 (עוד מעט בעזרת ה, עוד כ-3 חודשים ימלאו לי 17) והכרתי בחור דרך אתר אינטרנט והבחור הזה חוזר בתשובה ואני גם חוזרת בתשובה אבל יותר וותיקה ממנו. הוא גדול ממני בשנה ואמרו לי שאסור לנו לדבר כי יכול ליווצר מצב שיקרה בינינו משהו. אבל אני לא מבינה איך, כי הרי זה סתם קשר וירטולי וגם אנחנו מערים שונות ככה שאיננו רואים אחד את השניה כך שאין שום מצב שיקרה, בלי נדר, אני לא יוכל להבטיח כלום וכך גם הוא ובנוסף לכך אני בטחה שמשני הצדדים זהו קשר רגיל והיא רק שיחה ולא יותר מכך.
תשובה: ראשית אני מברך אותך על שבחרת בדרך התשובה חזקי ואמצי. אני לא ממליץ ליצור קשר של שיחות אפילו דרך האינטרנט עם בחור בגיל הזה שאת נמצאת בו. קשר של חברות עם בן זה לא ממולץ לפי רוח התורה. גם אם אין חשש שמא זה יתפתח בכיון לא רצוי. אני מדבר על קשר של חברות אך אם הקשר הוא ענייני, כלומר, אחד מחזק את השני ביהדות או אחד עוזר לשני בבעיות שיש לו זה דבר אחר והוא צריך להבחן לגופו.
שאלה: פסיקת הלכה באינטרנט: האם ע"י שו"ת זה ניתן לפסוק הלכה? האם עדיין מחייב אותי לפתוח ספרים וכו לאחר שאלה בשו"ת או שאלת רב? (ברור שיש עניין בכך, אך האם זה חובה?).
תשובה: אם קיבלת תשובה מה לעשות, מותר לך לעשות על פי זה.
שאלה: מהו הדבר הראשון שמלמדים תינוק?: איך ומתי אפשר, הלכה למעשה, ללמד תינוק לומר "תורה ציווה לנו משה" (משפט קצת מורכב), האם זה בא לפני "אבא,אמא" וכו או אולי ביחד איתם? אשמח אם כבוד הרב יציין עוד ענינים שכדאי בתחילת חיי הילד לעשות לחנך וכדו.
תשובה: כשילד מסוגל לומר משפטים שלמים, בעיקר חל בחיוב בגיל 3.
שאלה: רחצה והדלקת נרות: במידה וסיימתי את ההכנות לשבת בדקות האחרונות לפני הדלקת נרות ואני יודעת בודאות שאם התקלח אני אדליק נרות שבת קצת יותר מאוחר (לא בזמן הדלקת נרות אך ברור שבתוך זמן 20 דקות "המותרות"). האם עדיף להתקלח ואז להדליק נרות או שלא לקחת סיכון וקודם להדליק נרות ואח"כ להתקלח.
תשובה: עדיף להתקלח ואז להדליק, ורק להזדרז מאוד, אפילו את מדליקה כמה דקות לפני השקיעה יצאת ידי חובה.
שאלה: לחם קל מקמח מלא: 1. האם אכילת פרוסה אחת מלחם זה מחייבת אמירת ברכת "המוציא" או "מזונות"? 2. אכילת כמה פרוסות מלחם זה מחייבת אמירת ברכת מזון? השאלה הינה עבור אימי האוכלת בצמצום, ולפי מנהג הספרדים.
תשובה: 1. אין זה משנה אם זה לחם קל, צריך לברך "המוציא". 2. אם אדם אכל לחם בנפח של כזית, מברך ברכה אחרונה.
שאלה: הבשלת תאנים בשמיטה: תאנים שהבשילו לאחר רה"ש תשס"ח. דינן כפירות שישית או שביעית?
תשובה: לא ההבשלה קובעת אלא החנטה, אך זו לא העונה.
שאלה: מדוע אנס מתחתן עם הנאנסת: גם אחרי תשובתו,"מדוע התורה מקילה בעונש אנס?" אני עדיין לא מבין את העונש של האנס שיתחתן אם מי שהוא אנס, הרי זה הסיוט הכי גדול לנאנסת לחיות אם בן אדם שהעביר עליה טראומה?
תשובה: אתה צודק. בודאי שאם הנאנסת אינה רוצה להתחתן עם האנס היא לא חייבת. ודאי שהאנס לא מקבל פרס בכך שהוא יוכל לקחת אישה בעל כורחה. אולם מאידך אם הנאנסת מרגישה אומללה ורוצה, שהאיש שאנס אותה יקח עליה אחריות ולא יעזוב אותה ללא דאגה, התורה מחייבת את האנס לדאוג לאישה עד כדי כך שאפילו הוא מחוייב לדאוג לה ברמה הגבוהה ביותר, שהיא דאגה לכל צרכיה החומריים הנפשיים והאישותיים. אולם הכל תלוי ברצון האישה.
שאלה: בית דין הגדול: אני הגשתי דיון בבית דין הגדול בירושלים עם הגרושה שלי וכשהתחיל הדיון הם שמעו רק את הגרושה ולא רצו בשום פנים לשמוע אותי. עבדתי מאוד קשה על הדיון הזה הכנתי 15 דפים כדי לדבר ולא שמעו אותי בכלל והחליטו מה שהחליטו רק על פי הדברים שלה. רציתי לשאול אם יש משהו לעשות בנידון, והאם מותר לפי ההלכה לפנות לבג"ץ?
תשובה: בהליכה לבג"ץ יש משום איסור הליכה להתדיין בערכאות-והדבר אסור. אמנם ניתן לערער במכתב לנשיא בית הדין הגדול הראשל"צ הרה"ג שלמה עאמר שליט"א או לפנות לנציבת תלונות על שופטים ודיינים הגב' שטרסברג, ולקבל את תגובתם. (מומלץ למצות כל דרך בזמנה ולא במקביל) הרב יהודה אודסר
שאלה: כניסת כהן לקבר יוסף: מה פוסק הרב לעניין כניסה של כהן לקבר יוסף, האם מותר להיכנס או האם ידוע על תחימה כלשהי שנעשתה על ידי רבנים לכהנים?
תשובה: יש תשובה של הציץ אליעזר בעניין קבר רחל. בזמן שבנו את המבנה, בתקופת מונטפיורי, בנו בצורה כזו שיש אפשרות לכהנים להיכנס. על קבר יוסף לא שמענו דבר כזה, ולכן כהנים צריכים להימנע מלהיכנס.
שאלה: להתחתן תחת החופה בלי השם השני: יש לי שם שני שלא בשימוש מאז שנולדתי וכשהלכתי לרב מסויים הוא אמר לי שאיך שקוראים לי ברחוב ככה השם שלי. ואף אחד כמעט לא יודע את השם השני שלי (חוץ ממשפחה קרובה וחברות קרובות). אם אני אוריד את השם השני שלי בת.ז. לפני החתונה, (ואחרי החופה אחזיר לת.ז. את שמי השני) הרב בחופה יוכל לחתן אותי רק עם שמי הראשון? אני מאד מתביישת בשם הזה ואיני רוצה שיזכירו אותו מתחת לחופה. (לא איכפת לי שבכתובה יהיה רשום שמי השני, רק איני רוצה שלפני כולם הוא יוזכר)
תשובה: אם לא משתמשים בשם השני כלל זה נקרא "נשתקע השם", ולא צריכים לכתוב אותו. אין זה משנה מה כתוב בתעודת זהות ומה לא.
שאלה: מעשר כספים מקצבת נכות: בתי חולה במחלה המזכה אותה באחוזי נכות ובקיצבה בהתאם. האם אני חייב לתת מעשר מתוך קיצבת הנכות מהביטוח הלאומי? יש לציין כי הטיפול בה דורש הוצאות מיוחדות אולם לא בגובה של כל הסכום.
תשובה: אינני חושב.
שאלה: ברכה על תערובת מאכלים: 1. מה מברכים על מאכל שהוא תערובת של אטריות, בשר וירקות מוקפצים, כאשר מבחינתי האטריות והבשר הם העיקר (באותה רמת חשיבות) והירקות טפל? 2. מה מברכים על מרק תירס?
תשובה: 1. יברך מזונות על האיטריות, וכיון שלבשר יש גם חשיבות, יברך שהכל. והירקות הם טפלים, באים רק להטעים את האוכל. 2. אדמה, המים טפלים.